b'\n_START_ARTICLE_\nJames P. Allison\n_START_SECTION_\nNuoruus ja opiskelu\n_START_PARAGRAPH_\nJames Allison syntyi Texasin Alicessa. H\xc3\xa4nen is\xc3\xa4ns\xc3\xa4 Albert oli silm\xc3\xa4-, korva-, nen\xc3\xa4- ja kurkkusairauksiin erikoistunut l\xc3\xa4\xc3\xa4k\xc3\xa4ri ja h\xc3\xa4nen \xc3\xa4itins\xc3\xa4 Constance koti\xc3\xa4iti. Jamesilla oli kaksi isovelje\xc3\xa4. Constance Allison kuoli lymfoomaan, kun James oli 11-vuotias. Jamesista kasvoi osittain \xc3\xa4itins\xc3\xa4 menetyksen takia itsen\xc3\xa4inen teini. H\xc3\xa4n joutui usein p\xc3\xa4rj\xc3\xa4\xc3\xa4m\xc3\xa4\xc3\xa4n yksin\xc3\xa4\xc3\xa4n, sill\xc3\xa4 Albert-is\xc3\xa4 oli usein poissa, sill\xc3\xa4 h\xc3\xa4n toimi ilmavoimien lentokirurgina._NEWLINE_James Allison kiinostui luonnontieteist\xc3\xa4, kun h\xc3\xa4n oli 13-vuotias. H\xc3\xa4n osallistui 15-vuotiaana Yhdysvaltain kansallisen tiedes\xc3\xa4\xc3\xa4ti\xc3\xb6n j\xc3\xa4rjest\xc3\xa4m\xc3\xa4\xc3\xa4n ohjelmaan. Siell\xc3\xa4 h\xc3\xa4n innostui biologiasta kasvitieteilij\xc3\xa4 Irwin Spearin opetuksen ansiosta._NEWLINE_Allison aloitti vuonna 1965 opiskelun Texasin yliopistossa, Austinissa. H\xc3\xa4n suuntautui alkujaan l\xc3\xa4\xc3\xa4ketieteeseen, mutta h\xc3\xa4n vaihtoi pian luonnontieteisiin. Allison suoritti vuonna 1969 alemman korkeakoulututkinnon, ja sen j\xc3\xa4lkeen aloitti v\xc3\xa4it\xc3\xb6skirjatutkimuksen biokemiassa. Tohtoriksi h\xc3\xa4n valmistui vuonna 1973.\n_START_SECTION_\nUra\n_START_PARAGRAPH_\nV\xc3\xa4it\xc3\xb6skirjan j\xc3\xa4lkeist\xc3\xa4 tutkimusta Allison teki vuosina 1974\xe2\x80\x931977 Scripps Research Institutessa. Vuodet 1977\xe2\x80\x931984 h\xc3\xa4n toimi Texasin yliopiston MD Anderson -sy\xc3\xb6p\xc3\xa4keskuksen apulaisprofessorina. Allison oli 1970-luvun aikana kinnostunut immunij\xc3\xa4rjestelm\xc3\xa4n T-soluista, jotka auttavat kehoa puolustautumaan tunkeilijoilta. Allison ryhmineen l\xc3\xb6ysi vuonna 1982 ensimm\xc3\xa4isen proteiinin T-solun pinnalta._NEWLINE_Allison l\xc3\xa4hti vuonna 1985 Kalifornian Berkeleyn yliopistoon. Siell\xc3\xa4 h\xc3\xa4n toimi immunologian professorina ja Cancer Research Laboratoryn johtajana. Allisonin ryhm\xc3\xa4t tekiv\xc3\xa4t 1990-luvulla useita merkitt\xc3\xa4vi\xc3\xa4 tutkimustuloksia. Ryhm\xc3\xa4 osoitti vuonna 1992, ett\xc3\xa4 T-solut tarvitsivat toisen molekyylisignaalin CD28-proteiinilta toimiakseen t\xc3\xa4ysin. Kaksi vuotta my\xc3\xb6hemmin Allison havaitsi CTLA-4-reseptorin. Sen huomattiin jarruttavan T-solujen toimintaa. Allison kehitti sille vasta-aineen, joka voisi est\xc3\xa4\xc3\xa4 proteiinin jarruttavan vaikutuksen ja siten saada T-solut hy\xc3\xb6kk\xc3\xa4\xc3\xa4m\xc3\xa4\xc3\xa4n sy\xc3\xb6p\xc3\xa4solujen kimppuun. _NEWLINE_Allison aloitti vuonna 2006 Memorial Sloan Kettering Cancer Centerin johtajana. Vuosina 2004\xe2\x80\x932012 h\xc3\xa4n toimi my\xc3\xb6s Weill Cornell Medicinen professorina. Vuonna 2012 h\xc3\xa4n aloitti MD Anderson -sy\xc3\xb6p\xc3\xa4keskuksen immunologian osaston johtajana.'